title: A BIZOTTSÁG (EU) .../... VÉGREHAJTÁSI RENDELETE a tengerészeti felszerelések elektronikus címkéire vonatkozó műszaki kritériumok meghatározásáról

text:
               A BIZOTTSÁG (EU) .../... VÉGREHAJTÁSI RENDELETE

               (2018.4.19.)

               a tengerészeti felszerelések elektronikus címkéire vonatkozó műszaki kritériumok meghatározásáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel a tengerészeti felszerelésekről és a 96/98/EK tanácsi irányelv hatályon kívül helyezéséről szóló, 2014. július 23-i 2014/90/EU irányelvre
                  1
               , és különösen annak 11. cikke (4) bekezdésére,

               mivel:

               (1)A 2014/90/EU irányelv végrehajtási hatásköröket ruház a Bizottságra abból a célból, hogy a tervezés, a teljesítmény, valamint az elektronikus címke rögzítése és használata tekintetében meghatározza a megfelelő műszaki kritériumokat.

               (2)Költség-haszon elemzés készült
                  2
               , amely a hajókormány-embléma helyettesítésére szolgáló elektronikus címkék használatát illetően kedvező eredménnyel zárult.

               (3)A tengerészeti felszerelések elektromos címkézése nem igényel jelentős befektetést, ugyanakkor a gyártók, a hajótulajdonosok és a piacfelügyeleti hatóságok számára is előnyös.

               (4)Az e rendeletben előírt feltételek összeállítására az elérhető technológiák költség-haszon elemzés keretében elvégzett összehasonlítása, valamint a költség-haszon elemzésnek a tengerészeti felszerelések azonosítására használható kódok megfelelő felépítésére vonatkozó javaslatai alapján került sor.

               (5)A létező adathordozók és adatcsere-struktúrák költség-haszon elemzés keretében elvégzett összehasonlítása vezetett a legmegfelelőbb technológiaként az adatmátrix kódok és a rádiófrekvenciás azonosítás (RFID) használatára vonatkozó ajánláshoz.

               (6)A költség-haszon elemzés azt is jelezte, hogy az elektronikus címke korlátozott adattárolási kapacitása maga után vonja, hogy az elektronikus címkének egy olyan adatbázisokhoz vezető hivatkozást kell tartalmaznia, amelyekben részletesebb információk is megtalálhatók. Az adatmátrixkódok és az e rendeletben meghatározott rádiófrekvenciás azonosítás (RFID) tartalmazza az ilyen hivatkozás biztosítására alkalmas kulcsinformációt.

               (7)Következésképpen a tengerészeti felszerelések azonosítására az elektronikus címke típusától független, szabványosított kódstruktúrán alapuló egyedi azonosítót kell használni. Az ilyen azonosításnak elég rugalmasnak kell lennie ahhoz, hogy a felhasználók számára biztosítsa a tengerészeti felszerelések legfontosabb adatbázisaihoz való közvetlen hozzáférést.

               (8)A kért adatokat ISO-szabványon alapuló formátumban kell az adathordozóra kódolni. A formátumnak lehetővé kell tennie, hogy a gyártók további adatokat is kódolhassanak, különösen azért, hogy a kalóztermékek könnyebb azonosíthatósága érdekében lehetőségük legyen arra, hogy további biztonsági elemeket foglaljanak az adathordozóba.

               (9)Annak érdekében, hogy szemrevételezéssel könnyen felismerhetők legyenek, a hajókormány-emblémát helyettesítő elektronikus címkével ellátott tengerészeti felszereléseket megfelelő szimbólummal kell ellátni.

               (10)Az e rendeletben előírt intézkedések összhangban vannak a tengeri közlekedés biztonságával és a hajókról történő szennyezés megelőzésével foglalkozó bizottság (COSS) véleményével,

               ELFOGADTA EZT A RENDELETET:

               1. cikk

               E rendelet alkalmazásában:

               1. „elektronikus címke”: rádiófrekvenciás azonosítással vagy adatmátrixkóddal ellátott marker.

               2. „alkalmazásazonosító”: a kódolt adatelemek jelentésének és formátumának meghatározására szolgáló numerikus előtag.

               2. cikk

               A tengerészeti felszerelések gyártói a mellékletben meghatározott következő elektronikus címkéket használhatják:

               a) a tengerészeti felszerelés adott darabjára tartósan rögzített RFID-címke,

               b) a tengerészeti felszerelés adott darabjára tartósan rögzített, adatmátrixkódokat tartalmazó, optikailag olvasható címkék, vagy

               c) a tengerészeti felszerelés adott darabján tartós jelöléssel, adatmátrixkódokat tartalmazó, optikailag olvasható címkék.

               3. cikk

               A hajókormány-emblémát helyettesítő RFID elektronikus címkéken láthatóan, olvashatóan és kitörölhetetlenül fel kell tüntetni a melléklet 3.1. vagy 3.2. pontjában meghatározott szimbólumot, akár magukon a címkéken, akár azok mellett.

               A hajókormány-emblémát helyettesítő optikailag olvasható, adatmátrixkódokat tartalmazó címkékkel ellátott tengerészeti felszerelésen láthatóan, olvashatóan és kitörölhetetlenül fel kell tüntetni a melléklet 3.3. pontjában meghatározott szimbólumot, akár magukon a címkéken, akár azok mellett.

               4. cikk

               Ez a rendelet az Európai Unió Hivatalos Lapjában való kihirdetését követő huszadik napon lép hatályba.

               Ez a rendelet teljes egészében kötelező és közvetlenül alkalmazandó valamennyi tagállamban.

               Kelt Brüsszelben, -án/-én. 2018.4.19.

                  a Bizottság részéről

                     elnök
                     Jean-Claude JUNCKER

                     (1)

                        HL L 257., 2014.8.28., 146. o.

                     (2)

                        „A tengerészeti felszereléseken lévő hajókormány-embléma kiegészítésére vagy helyettesítésére szolgáló elektronikus címke esetleges bevezetéséről”, Az Európai Bizottság Mobilitáspolitikai és Közlekedési Főigazgatóságának MOVE/D2/2015-372 V1.0 számú ajánlati felhívása.

    ---documentbreak---

               MELLÉKLET

               1.A tengerészeti felszerelések azonosítása

               1.1.A tengerészeti felszerelések elektronikus címkéjének rádiófrekvenciás azonosítással (RFID) elektronikusan olvasható azonosítót vagy optikailag olvasható adatmátrixkódot kell magában foglalnia, amely a következő információkat tartalmazza:

               a) az ISO/IEC 15434:2006 és az ISO/IEC 15418:2016 szabvánnyal összhangban lévő megfelelő alkalmazásazonosító, vagy az ASC MH10 adatazonosító vagy a GS1 alkalmazásazonosító használatával,

               b) a megfelelőségértékeléshez használt, a 2014/90/EU irányelv II. mellékletében meghatározott megfelelőségértékelési modul(ok) típusa (egy alfabetikus karakter),

               c) a bejelentett szervezet számára a Bizottság által a 2014/90/EU irányelv IV. mellékletének 3.1. pontjával összhangban kiadott azonosító szám (4 számjegy),

               d) az egyedi termékellenőrzés száma(i) (G. modul) vagy az EK-típusvizsgálat és a típustanúsítványoknak való megfelelőség száma (B. és D., E. vagy F. modul) (legfeljebb 20 alfanumerikus karakter).

               1.2.Az 1.1. pont értelmében megadott adatokon túl az elektronikus címke tartalmazhat még információkat a gyártóüzem számára, a termékkódra, a tételszámra és/vagy a gyártó által az ISO/IEC 15434:2006 szabvánnyal összhangban kialakított további információkra vonatkozóan (ASC MH10 adatazonosítók vagy GS1 alkalmazásazonosítók használatával).

               1.3.Példák:

               B+D modul: (lásd az 1.2. pontot)+([megfelelő azonosító]) B 0575 40123+D 0038 040124

               B+E modul: (lásd az 1.2. pontot)+([megfelelő azonosító]) B 0575 40123+E 0038 040125

               B+F modul: (lásd az 1.2. pontot)+([megfelelő azonosító]) B 0575 40123+F 0038 040126

               G modul: (lásd az 1.2. pontot)+([megfelelő azonosító]) G 0575 040126.

               2.Elektronikus címke

               2.1.RFID-címkék

               Az RFID-válaszjeladók az ISO/IEC 18000-6:2004 C típusnak megfelelően 860 MHz és 960 MHz közötti frekvenciatartományban üzemelhetnek.

               Az elektronikus címkét úgy kell tartósan és szilárdan az érintett tengerészeti felszerelésre rögzíteni, hogy az elektronikus címke a tengerészeti felszerelés várható élettartama alatt a rendeltetése szerint olvasható legyen.

               2.2.Adatmátrixkódok

               Az adatmátrixkódoknak meg kell felelniük az ISO/IEC 16022:2006 szabványnak.

               Az elektronikus címkét úgy kell tartósan jelölni vagy szilárdan rögzíteni az érintett tengerészeti felszerelésen, hogy az elektronikus címke a tengerészeti felszerelés várható élettartama alatt a rendeltetése szerint olvasható legyen.

               3.Jelölések

               3.1.

               3.2.

               3.3.


title: A BIZOTTSÁG (EU) .../... VÉGREHAJTÁSI RENDELETE az Európai Unió Vasúti Ügynöksége részére fizetendő díjakról és a díjfizetésre vonatkozó feltételekről

text:
               A BIZOTTSÁG (EU) .../... VÉGREHAJTÁSI RENDELETE

               (2018.5.2.)

               az Európai Unió Vasúti Ügynöksége részére fizetendő díjakról és a díjfizetésre vonatkozó feltételekről

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az Európai Unió Vasúti Ügynökségéről és a 881/2004/EK rendelet hatályon kívül helyezéséről szóló, 2016. május 11-i (EU) 2016/796 európai parlamenti és tanácsi rendeletre
                  1
                és különösen annak 80. cikkére,

               mivel:

               (1)Az Európai Unió Vasúti Ügynökségének (a továbbiakban: Ügynökség) bevétele az Unió hozzájárulásából, valamint a tanúsítványok, engedélyek és jóváhagyási határozatok iránti kérelmek feldolgozásáért, a fellebbezések kezeléséért és az (EU) 2016/796 rendelet 64. cikke alapján nyújtott egyéb szolgáltatásokért a kérelmezők által megfizetett díjakból tevődik össze.

               (2)Az Ügynökségnek fizetendő díjakat átlátható, tisztességes és egységes módon kell megállapítani, szem előtt tartva az egyszerűsítés célkitűzését. Ezek a díjak nem róhatnak szükségtelen pénzügyi terhet a vállalkozásokra, és nem veszélyeztethetik az európai vasúti ágazat versenyképességét.

               (3)Kiszámításukkor figyelembe kell venni a személyi költségeket és adott esetben a kérelmek feldolgozásába bevont külső szakértők költségeit. Továbbá számításba kell venni a kérelmek feldolgozásához kapcsolódó háttérszolgáltatások és támogatási tevékenységek költségeit, valamint a szolgáltatások nyújtásához kapcsolódó egyéb működési költségeket is. A költségeknek kapcsolódniuk kell a releváns tevékenységekhez és arányosaknak, illetve megkülönböztetésmentesnek kell lenniük.

               (4)Az Ügynökség által felszámított díjak összegének fedeznie kell az Ügynökség által nyújtott szolgáltatások teljes költségét.

               (5)Az Ügynökség által a szóban forgó szolgáltatások nyújtására fordított időt óradíjban kell kiszámlázni, amíg a rendszer kiforrottsága lehetővé nem teszi a fix összegű díjak alkalmazását. Az (EU) 2016/796 rendelettel összhangban az Ügynökség díjainak szintjét úgy kell megállapítani, hogy se hiány ne keletkezzen, se jelentős többlet ne halmozódjon fel.

               (6)A fizetendő összegek nem függenek a kérelmező letelepedési helyétől vagy a kérelemben használt nyelvtől. Ezért a kérelem Ügynökség által feldolgozott részéhez kapcsolódó utazási és fordítási költségeket összesíteni kell, és fel kell osztani az összes kérelem között.

               (7)A díjak megállapításakor figyelembe kell venni a kis- és középvállalkozások sajátos igényeit. A vállalkozások számára lehetővé kell tenni, hogy szükség esetén több részletben teljesíthessék a díjfizetést.

               (8)Az (EU) 2016/796 rendelet biztosítja a kérelmezők számára a fellebbezés jogát, és biztosítani kell, hogy a kérelmezők élhessenek is az Ügynökség határozataival szembeni jogorvoslathoz való ezen jogukkal. Az Ügynökség határozatai elleni fellebbezés díjának megfizetése ezért nem lehet a fellebbezés elfogadhatóságának előfeltétele. A fellebbezés feldolgozásáért csak annak elutasítása esetén lehet díjat felszámítani.

               (9)A jó projektirányítás gyakorlatának megfelelően a kérelmezőnek lehetőséget kell biztosítani arra, hogy a díj összegéről előzetes becslést kérjen. A kérelmezőt lehetőség szerint tájékoztatni kell a várható fizetendő összegről és a díjak megfizetésének módjáról. Meg kell határozni a díjak megfizetésére vonatkozó határidőket.

               (10)Az e rendeletben megállapított díjakra vonatkozó információkat nyilvánosan hozzáférhetővé kell tenni. Az Ügynökség által felszámított díjak jövőbeli felülvizsgálatának az Ügynökség költségeire, valamint a nemzeti biztonsági hatóságok által elvégzett kapcsolódó feladatok költségeire vonatkozó átlátható értékelésen kell alapulnia.

               (11)Az e rendeletben előírt intézkedések összhangban vannak az (EU) 2016/796 rendelet 81. cikke alapján létrehozott bizottság véleményével,

               ELFOGADTA EZT A RENDELETET:

               1. cikk

               Tárgy és hatály

               (1)Ez a rendelet megállapítja az Európai Unió Vasúti Ügynöksége (a továbbiakban: Ügynökség) részére az (EU) 2016/796 rendelet 14., 20., 21. és 22. cikke alapján benyújtott kérelmek feldolgozása, illetve az Ügynökség rendeltetése szerint általa nyújtott egyéb szolgáltatások fejében megfizetendő díjakat. Emellett közelebbről meghatározza az említett díjak kiszámítása céljából alkalmazandó módszert és a fizetési feltételeket.

               (2)Ez a rendelet megállapítja továbbá az átláthatóság, a megkülönböztetésmentesség és az uniós jogban foglalt egyéb alapelvek érvényesülését biztosító eljárásokat a nemzeti biztonsági hatóságok által az (EU) 2016/796 rendelet 14., 20. és 21 cikke alapján az Ügynökség hatáskörébe tartozó kérelmek nemzeti részének feldolgozásához kapcsolódó költségek tekintetében.

               (3)Ez a rendelet nem alkalmazandó a nemzeti biztonsági hatóságok által az alábbi tevékenységekért felszámított díjakra:

               a)egységes biztonsági tanúsítvány iránti kérelmek feldolgozása az (EU) 2016/798 irányelv
                  2
                10. cikkének (8) bekezdése alapján, valamint az [az (EU) 2016/798 irányelv 10. cikkének (10) bekezdésében említett végrehajtási jogi aktus] rendeletben
                  3
                előírt, kapcsolódó előzetes kötelezettségvállalási eljárás,

               b)forgalombahozatali járműengedélyek vagy járművek típusengedélye iránti kérelmek feldolgozása az (EU) 2016/797 irányelv
                  4
                21. cikkének (8) bekezdése és 24. cikkének (1) bekezdése alapján, valamint az (EU) 2018/545 bizottsági végrehajtási rendeletben
                  5
                előírt, kapcsolódó előzetes kötelezettségvállalási eljárás,

               c)az ERTMS-hez kapcsolódó pálya menti berendezések jóváhagyása iránti kérelemről a kérelmező kérésére az (EU) 2016/797 irányelv 19. cikke (3) bekezdésének utolsó albekezdése alapján kiadott vélemény,

               d)ideiglenes engedélyek kiadása próbaüzemek végzésére az (EU) 2016/797 irányelv 21. cikkének (3) és (5) bekezdése alapján.

               2. cikk

               A díjak típusai

               (1)Az Ügynökség díjat számít fel a kérelmek feldolgozásáért, ideértve az előzetes becsléseket, valamint azokat az eseteket, amikor a kérelmező visszavonja kérelmét, vagy az Ügynökség módosítja korábbi határozatát. Az Ügynökség díjat számíthat fel abban az esetben is, ha korábbi határozatát amiatt vonja vissza, hogy az engedély vagy tanúsítvány birtokosa nem tesz eleget a követelményeknek.

               (2)Az (1) bekezdésben említett kérelmek körébe tartoznak a következők:

               a)forgalombahozatali járműengedély vagy járművek típusengedélye iránti kérelmek az (EU) 2016/796 rendelet 20. és 21. cikke alapján;

               b)egységes biztonsági tanúsítvány iránti kérelmek az (EU) 2016/796 rendelet 14. cikke alapján,

               c)az ERTMS-hez kapcsolódó pálya menti berendezések műszaki megoldásai vonatkozó ÁME-val való megfelelésének jóváhagyása iránti kérelmek az (EU) 2016/796 rendelet 22. cikke alapján;

               d)az (EU) 2016/796 rendelet 58. cikkében említett fellebbezések, e rendelet 7. cikke alapján;

               (3)Az Ügynökség a kérelmező vagy bármely más személy kérésére az (1) bekezdésben említetteken kívül nyújtott szolgáltatásokért is díjat számít fel. Nevezetesen díjat számít fel az (EU) 2018/545 rendeletben és az [az (EU) 2016/798 irányelv 10. cikke (10) bekezdésének f) pontjában említett végrehajtási jogi aktus] rendeletben
                  6
                előírt előzetes kötelezettségvállalási eljárásért.

               (4)Az Ügynökség a honlapján közzéteszi a szolgáltatások jegyzékét.

               3. cikk

               A díjak mértékének kiszámítása

               (1)A díjak összege az alábbiak összegéből tevődik ki:

               a)az Ügynökség személyzete és a külső szakértők által a kérelem feldolgozására fordított órák száma, megszorozva az Ügynökség által meghatározott óradíjjal; valamint

               b)a nemzeti biztonsági hatóságok által a kérelmek nemzeti részének feldolgozásához kapcsolódóan viselt releváns költségek.

               (2)Az Ügynökség által az (1) bekezdés a) pontjának alkalmazásában felszámított óradíj összege 130 EUR.

               4. cikk

               A díjak mértékének becslése

               (1)Az Ügynökség a kérelmező kérésére nem kötelező érvényű becslést ad a kérelemmel vagy a kérelmezett szolgáltatással kapcsolatos díjak összegéről, valamint közli a számlák kiállításának várható időpontját.

               A kérelem feldolgozásában részt vevő nemzeti biztonsági hatóságok a 3. cikk (1) bekezdése b) pontjának megfelelően nem kötelező érvényű becslést készítenek saját költségeikről, amelyet bele kell foglalni az Ügynökség által adott becslésbe.

               (2)A kérelem feldolgozása során az Ügynökség és a nemzeti biztonsági hatóságok folyamatosan nyomon követik költségeiket. Amennyiben a kérelmező igényli, az Ügynökség tájékoztatja a kérelmezőt arról, ha a költségkockázat több mint 15 %-kal meghaladja az előzetes becslést.

               (3)Amennyiben a kérelem feldolgozása vagy az egyéb szolgáltatás nyújtása egy évnél tovább tart, a kérelmező új költségbecslést kérhet az Ügynökségtől.

               (4)Ha a kérelmező költségbecslést vagy annak felülvizsgálatát igényli, az (EU) 2016/797 irányelv 19. cikkének (4) bekezdésében és 21. cikkének (6) bekezdésében, valamint az (EU) 2016/798 irányelv 10. cikkének (6) bekezdésében meghatározott határidők legfeljebb tíz munkanapra felfüggeszthetők.

               5. cikk

               Fizetési feltételek

               (1)Az Ügynökség a fizetendő díjakról számlát állít ki a következő időponttól számított 30 naptári napon belül:

               a)az Ügynökség vagy a fellebbezési tanács határozatának dátuma; vagy

               b)a nyújtott szolgáltatás befejezése; vagy

               c)a kérelem visszavonása; vagy

               d)bármely olyan esemény, amely a kérelem feldolgozásának lezárását vonja maga után.

               (2)A számlán részletesen szerepelnek a következők:

               a)az Ügynökség által a feladat elvégzésére fordított idő; valamint

               b)adott esetben az illetékes nemzeti biztonsági hatóság által kiszámlázott költségek. Ez utóbbiakat a kérelem nemzeti részének feldolgozására fordított tevékenységek és idő szerinti bontásban, illetve az azokra alkalmazandó fix díjak formájában részletezni kell.

               (3)A nemzeti biztonsági hatóságok legkésőbb az Ügynökség által kért időpontra kimutatást készítenek az Ügynökség részére az általa kiállított számlába belefoglalandó hozzájárulásuk költségeiről. A költségkimutatásnak részletesen ismertetnie kell a költségek kiszámításának módját.

               (4)A fizetendő díjakat euróban kell kifejezni és felszámítani.

               (5)Az Ügynökség az (EU) 2016/796 rendelet 12. cikkében említett egyablakos információs és kommunikációs rendszeren keresztül értesíti a kérelmezőket a határozatról, és állítja ki a számlát.

               (6)Az Ügynökség hat havonta időközi számlát állíthat ki.

               (7)A díjakat az Ügynökség e célra megjelölt bankszámlájára, átutalással kell megfizetni.

               (8)A kérelmezők biztosítják, hogy az Ügynökség részére esedékes összegek, a számla kifizetéséhez kapcsolódó banki költségekkel együtt, a számláról szóló értesítéstől számított 60 naptári napon belül megfizetésre kerüljenek.

               (9)Amennyiben a kérelmező kis- vagy középvállalkozás, az Ügynökség köteles figyelembe venni a fizetési határidő észszerű mértékű meghosszabbítására, illetve a részletfizetésre irányuló kérelmét.

               E rendelet alkalmazásában kis- és középvállalkozásnak minősülnek a 250 főnél kevesebb személyt foglalkoztató vállalkozások, amelyeknek éves árbevétele nem haladja meg az 50 millió EUR-t, és/vagy éves mérlegfőösszegének értéke nem haladja meg a 43 millió EUR-t.

               (10)A nemzeti biztonsági hatóságoknak a (8) és (9) bekezdésben említett határidőn belül kézhez kell kapniuk a kérelmek nemzeti részének feldolgozásához kapcsolódó költségek visszatérítését.

               6. cikk

               A fizetés elmulasztása

               (1)Amennyiben a kifizetés az 5. cikk (8) és (9) bekezdésében megállapított határidőn belül nem érkezik be hozzá, az Ügynökség minden további naptári napra kamatot számíthat fel a kifizetés jóváírásáig, és alkalmazza a 966/2012/EU, Euratom európai parlamenti és tanácsi rendelet
                  7
                80. cikkében előírt behajtási szabályokat.

               (2)Az alkalmazandó kamat mértékét úgy kell megállapítani, hogy az Európai Központi Bank által a tőke-refinanszírozási ügyletek esetén alkalmazott, az Európai Unió Hivatalos Lapja C sorozatában közzétett és az esedékesség napja szerinti hónap első naptári napján érvényes kamatot nyolc százalékponttal kell növelni.

               (3)Ha az Ügynökség bizonyítékkal rendelkezik arról, hogy a kérelmező pénzügyi alkalmassága kockázatnak van kitéve, elutasíthatja a kérelmet, kivéve, ha a kérelmező bankgaranciát vagy biztosítéki letétet nyújt.

               (4)Az Ügynökség elutasíthatja az új kérelmet, amennyiben a kérelmező nem tesz eleget a korábbi engedélyhez, tanúsítványhoz, jóváhagyáshoz vagy egyéb szolgáltatáshoz kapcsolódóan az Ügynökség felé fennálló fizetési kötelezettségeinek, kivéve, ha a kérelmező megfizeti az érintett engedélyhez, tanúsítványhoz, jóváhagyáshoz vagy egyéb szolgáltatáshoz kapcsolódó esedékes összegeket.

               (5)Az Ügynökség megtesz minden szükséges jogi lépést a számlák maradéktalan kiegyenlítésének biztosítására. A visszatérítés céljából költségkimutatást benyújtó nemzeti biztonsági hatóságok minden támogatást megadnak ehhez az Ügynökségnek.

               7. cikk

               Fellebbezés és fellebbezési költségek

               (1)Az Ügynökség díjat számít fel az elutasított vagy visszavont fellebbezésekért.

               (2)A fellebbezés díja 10 000 EUR vagy a fellebbezéssel megtámadott határozatért kiszabott díj összege, attól függően, hogy melyik az alacsonyabb.

               (3)A fellebbezési tanács hivatalvezetője tájékoztatja a fellebbező felet a fizetés feltételeiről. A fellebbezést benyújtó félnek a számláról való értesítéstől számítva 30 naptári napot kell biztosítani a díj megfizetésére.

               (4)A fellebbező fél a kiszámlázott díjakkal szemben a fellebbezési tanácshoz nyújthat be fellebbezést.

               8. cikk

               A díjak közzététele és felülvizsgálata

               (1)Az Ügynökség a honlapján közzéteszi a 3. cikkben említett óradíját.

               (2)A nemzeti biztonsági hatóságok közzéteszik az Ügynökségnek kiszámlázott, a 3. cikk (1) bekezdésének b) pontja szerinti költségek megállapításához alkalmazott díjszabást. Amennyiben a nemzeti biztonsági hatóság átalánydíjat alkalmaz, megjelöli, hogy az átalánydíj mely engedélyezési és tanúsítási ügyekben alkalmazandó.

               (3)Az Ügynökség a honlapján közzéteszi az ezen információkra mutató hivatkozást.

               (4)Az Ügynökség az (EU) 2016/796 rendelet 51. cikke (1) bekezdésének a) pontjában említett éves jelentésébe belefoglalja az óradíj alapjául szolgáló költségelemeket, valamint pénzügyi eredményeit és előrejelzéseit.

               9. cikk

               Az Ügynökség eljárásai

               (1)Az Ügynökség a bevételek és kiadások, illetve az 1. cikk (1) bekezdése szerinti, díjköteles tevékenységek szétválasztása érdekében:

               a)a díjakból származó bevételeit külön bankszámlán szedi be és gyűjti;

               b)évente jelentést készít a díjköteles tevékenységekhez rendelhető bevételekről és kiadásokról, valamint költségstruktúráról és teljesítményről.

               (2)Amennyiben az év végén a díjakból származó bevételek összege meghaladja a díjköteles tevékenységek összköltségét, a bevételtöbbletet költségvetési tartalékba kell helyezni, és az Ügynökség költségvetési szabályzatának megfelelően a többletek és deficitek kezelésére kell fordítani.

               (3)Az Ügynökség biztosítja a díjköteles tevékenységekből származó bevételek fenntarthatóságát.

               10. cikk

               Értékelés és felülvizsgálat

               (1)Az Ügynökség minden pénzügyi évben értékelést készít a díjak kivetésének rendszeréről. Az értékelés alapját az Ügynökség korábbi pénzügyi eredményei, valamint a kiadásokra és bevételekre vonatkozó becslések képezik. Ugyanakkor kapcsolódik az Ügynökség egységes programozási dokumentumához is.

               (2)A Bizottság az Ügynökség pénzügyi eredményeinek értékelése és előrejelzései alapján szükség esetén felülvizsgálja az alkalmazandó díjakat.

               (3)Figyelembe véve az Ügynökség által a 8. cikkben említett éves jelentésben szolgáltatott információkat, ezt a rendeletet legkésőbb 2022. június 16-ig felül kell vizsgálni a rögzített összegű díjak fokozatos bevezetése céljából.

               11. cikk

               Átmeneti rendelkezések

               Az (EU) 2018/545 rendelet 55. cikkének (4) bekezdésében és az [az (EU) 2016/798 irányelv 10. cikke (10) bekezdésének f) pontjában említett végrehajtási jogi aktus] 15. cikkének (4) bekezdésében említett esetekben az e rendelet szerinti díjak nem terjednek ki a kérelem Ügynökséghez történő benyújtását megelőzően elvégzett munkára, amelyekre a nemzeti jogszabályok alkalmazandók.

               12. cikk

               Hatálybalépés

               Ez a rendelet az Európai Unió Hivatalos Lapjában való kihirdetését követő huszadik napon lép hatályba.

               Ezt a rendelet 2019. február 16-tól kell alkalmazni.

               Ez a rendelet teljes egészében kötelező és közvetlenül alkalmazandó valamennyi tagállamban.

               Kelt Brüsszelben, -án/-én. 2018.5.2.

                     a Bizottság részéről

                     elnök
                     Jean-Claude JUNCKER

                     (1)

                        Az Európai Parlament és a Tanács (EU) 2016/796 rendelete (2016. május 11.) az Európai Unió Vasúti Ügynökségéről és a 881/2004/EK rendelet hatályon kívül helyezéséről (HL L 138., 2016.5.26., 1. o.).

                     (2)

                        Az Európai Parlament és a Tanács (EU) 2016/798 irányelve (2016. május 11.) a vasútbiztonságról (HL L 138., 2016.5.26., 102. o.).

                     (3)

                        A Bizottság (EU) …/... végrehajtási rendelete.

                     (4)

                        Az Európai Parlament és a Tanács (EU) 2016/797 irányelve (2016. május 11.) a vasúti rendszer Európai Unión belüli kölcsönös átjárhatóságáról (HL L 138., 2016.5.26., 44. o.).

                     (5)

                        A Bizottság (EU) 2018/545 végrehajtási rendelete (2018. április 4.) az (EU) 2016/797 európai parlamenti és tanácsi irányelv alapján a vasúti járművek és a vasúti járműtípusok engedélyezési eljárására vonatkozó gyakorlati szabályok megállapításáról (HL L 90., 2018.4.6., 66. o.).

                     (6)

                        A Bizottság (EU) …/... végrehajtási rendelete.

                     (7)

                        Az Európai Parlament és a Tanács 966/2012/EU, Euratom rendelete (2012. október 25.) az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1–96. o.).


title: A BIZOTTSÁG (EU) .../... VÉGREHAJTÁSI RENDELETE a 2021. évre vonatkozó, 1 négyzetkilométeres rácshálózatra geokódolt nép- és lakásszámlálás kiválasztott jellemzőinek közzétételére irányuló ideiglenes közvetlen statisztikai intézkedések létrehozásáról

text:
               A BIZOTTSÁG (EU) .../... VÉGREHAJTÁSI RENDELETE

               (2018.11.21.)

               a 2021. évre vonatkozó, 1 négyzetkilométeres rácshálózatra geokódolt nép- és lakásszámlálás kiválasztott jellemzőinek közzétételére irányuló ideiglenes közvetlen statisztikai intézkedések létrehozásáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az európai statisztikákról szóló 223/2009/EK európai parlamenti és tanácsi rendeletre
                  1
                és különösen annak 14. cikke (2) bekezdésére,

               mivel:

               (1)Egy állandó rácshálózatra, különösen egy 1 négyzetkilométeres rácshálózatra vonatkozó uniós szintű harmonizált népszámlálási jellemzők közzététele kulcsfontosságú európai statisztikai output a tagállamok jövőbeli szakpolitikai döntéshozatala és népszámlálási stratégiái tekintetében.

               (2)A 223/2009/EK rendelet 14. cikke (1) bekezdésének b) pontja értelmében egyedi és különösen indokolt esetekben a Bizottság, az előre nem látott igények teljesítése érdekében ideiglenes közvetlen statisztikai intézkedésről határozhat, amelyek megfelelnek a rendelet 14. cikkének (2) bekezdésében foglalt feltételeknek.

               (3)Ez az ideiglenes közvetlen statisztikai intézkedés egy referenciaévre vonatkozó adatgyűjtést ír elő. Minden tagállam számára lehetővé kell tenni, hogy a 2021. évi nép- és lakásszámlálás referencia-időpontjában 1 négyzetkilométeres rácshálózatra geokódolt egyváltozós népszámlálási adatokat állítson elő; az Uniónak emellett pénzügyi hozzájárulást kell nyújtania a nemzeti statisztikai intézetek és más nemzeti hatóságok számára a náluk felmerülő többletköltségek fedezésére. Ezt az intézkedést egy költséghatékonysági elemzés és összesített előállítási költségekről a Bizottság által készített becslés is alátámasztja.

               (4)Az intézkedést a megbízható, pontos és összehasonlítható, a harmonizált adatszolgáltatási követelményeken alapuló és különösen a páneurópai regionális szakpolitikai döntéshozatalnak szánt, megfelelő térbeli felbontású népességeloszlásra vonatkozó információk iránt Unió-szerte felmerülő közös igény indokolja.

               (5)Az Unió egészében harmonizált, térbeli eloszlást tükröző demográfiai információk rendelkezésre állnak, és a cél tagállamonként egy adatállomány közzététele, amely a 2021. évre vonatkozó, 1 négyzetkilométeres rácshálózatra geokódolt nép- és lakásszámlálás kiválasztott jellemzőit tartalmazza. További adatszolgáltatói terhek nincsenek, mivel minden szükséges információt a 2021. évi nép- és lakásszámlálási adatokból szereznek meg.

               (6)Különösen annak érdekében, hogy Unió-szerte összehasonlítható harmonizált outputokat lehessen elérni, meg kell határozni egy uniós szintű 1 km² nagyságú cellákból álló állandó rácshálózatot. Ezenkívül meg kell határozni ezen 1 négyzetkilométeres rácshálózat tekintetében közzéteendő konkrét jellemzőket és bontásukat, valamint a részletes programot. Végül meg kell határozni az ilyen adatállományra vonatkozó szükséges térbeli és statisztikai metaadatokat.

               (7)A 2007/2/EK európai parlamenti és tanácsi irányelv
                  2
                és a kapcsolódó bizottsági végrehajtási rendeletek meghatározzák az előírt metaadatokat
                  3
               , adatformátumot
                  4
                és hálózati szolgáltatásokat
                  5
                a térbeli adatok közzétételére. Különösen a III. melléklet 1. pontja tartalmazza a térbeli adatok közzétételére szolgáló lehetséges statisztikai rácsrendszereket, és a III. melléklet 10. pontja szerint „A népesség eloszlása – demográfia” témakör szerinti téradatállományokra alkalmazandó.

               (8)A 763/2008/EK európai parlamenti és tanácsi rendelet
                  6
                és a kapcsolódó bizottsági végrehajtási rendeletek közös szabályokat állapítanak meg a 2021. évi népszámlálási adatok, különösen a referenciaév és a szükséges metaadatok
                  7
                továbbítására, a nép- és lakásszámlálási jellemzők és bontásuk technikai leírása
                  8
               , valamint a technikai formátumra
                  9
               vonatkozóan.

               (9)A tagállamok a hitelesített adatokat és a metaadatokat a Bizottság által biztosított megfelelő technikai formátumban, elektronikusan továbbítják. Az adatok és metaadatok cseréjével és megosztásával kapcsolatos statisztikai és technikai szabványokra vonatkozó statisztikai adat- és metaadatcsere-szabvány (SDMX) kezdeményezést – amelyen a Census Hub alapul – a Nemzetközi Fizetések Bankja, az Európai Központi Bank, a Bizottság (Eurostat), a Nemzetközi Valutaalap, a Gazdasági Együttműködési és Fejlesztési Szervezet (OECD), az ENSZ és a Világbank indította útjára. A hivatalos statisztikák cseréjére vonatkozóan az SDMX és a Census Hub biztosítja a statisztikai, technikai és adatátviteli szabványokat. E szabványokkal összhangban technikai formátumot kell bevezetni.

               (10)A Bizottság (Eurostat) „A népszámlálási adatok harmonizált védelme az európai statisztikai rendszerben” címmel egy projektet gondozott, amely bevált gyakorlatokat és végrehajtási iránymutatásokat biztosított az 1 négyzetkilométeres rácshálózat adatainak harmonizált védelmére vonatkozóan.

               (11)Az e rendeletben előírt intézkedések összhangban vannak az Európai Statisztikai Rendszer Bizottságának véleményével,

               ELFOGADTA EZT A RENDELETET:

               1. cikk

               Tárgy

               Ideiglenes közvetlen statisztikai intézkedés jön létre a 2021. évre vonatkozó, 1 négyzetkilométeres rácshálózatra geokódolt nép- és lakásszámlálás kiválasztott jellemzőinek (a továbbiakban: az 1 négyzetkilométeres rácshálózat adatai) fejlesztése, előállítása és közzététele céljából.

               E célból Európa számára egy egyedi, összehangolt és állandó térinformatikai referenciarácsot kell meghatározni, amely 1 négyzetkilométer területű cellákból áll. A 2021. évre vonatkozó, 1 négyzetkilométeres referenciarácsra geokódolt nép- és lakásszámlálási adatok közzététele tekintetében meghatározzák a konkrét jellemzőket és bontásukat, valamint a részletes programot és a metaadatokat.

               2. cikk

               Fogalommeghatározások

               E rendelet alkalmazásában a 763/2008/EK rendelet 2. cikkében foglalt meghatározásokat kell alkalmazni.

               Ezenkívül a következő fogalommeghatározásokat is alkalmazni kell:

               (1)„rácshálózat”, „rácscella” és „rácspont”: a 1089/2010/EU rendelet II. mellékletének 2.1. pontjában meghatározott rácshálózat, rácscella és rácspont;

               (2)„teljes népesség”: a rácscella összes tagja, akinek szokásos lakóhelye a rácscellában található;

               (3)„adatelem”: az e rendelet II. mellékletében meghatározott táblázatban található egyszeri mérés;

               (4)„adatérték”: egy adatelem által szolgáltatott információ. Az adatérték lehet „számérték” vagy „különleges érték”;

               (5)„számérték”: „0” vagy annál nagyobb egész szám, amely statisztikai információt szolgáltat az adott adatelem megfigyeléséről;

               (6)„validált adatok”: a tagállamok által hitelesített, a megállapodás szerinti ellenőrzési szabályok alapján validált adatok;

               (7)„megfigyelt érték”: a megfigyelt vagy a rendelkezésre álló legjobb tudás alapján imputált információkat képviselő számérték, amely a valamennyi rendelkezésre álló, 2021. évi népszámlálási információn alapul, különösen az adatfelfedés elleni védelemre irányuló intézkedések alkalmazása előtt;

               (8)„bizalmas érték” olyan számérték, amelyet az adat statisztikai bizalmasságának védelme érdekében – a statisztikai adatok felfedése elleni védelem tagállami előírásai szerint – nem szabad nyilvánosságra hozni;

               (9)„különleges érték”: a számérték helyett az adatelemben továbbított szimbólum;

               (10)„jelölés”: olyan kód, amely egy adott adatelemet kísérhet, hogy leírja az adatértékének egy konkrét jellemzőjét.

               3. cikk

               Az 1 négyzetkilométeres referenciarács technikai leírása

               (1)A 1089/2010/EU rendelet IV. mellékletének 1.5. szakaszával összhangban páneurópai alkalmazás esetén az 1 négyzetkilométeres statisztikai referenciarácsként a „Grid_ETRS89-LAEA1000” területtartó rácsot kell használni. E rendelet alkalmazásában az említett rendelet II. mellékletének 2.2.1. szakaszában e rácsra meghatározott koordinátarendszerben található referenciarács térbeli kiterjedése a keleti irányú távolság 900 000–7 400 000 méterben kifejezett és az északi irányú távolság 900 000–5 500 000 méterben kifejezett értékére korlátozódik.

               (2)Ugyanezen rendelet IV. mellékletének 1.4.1.1. szakaszával összhangban az 1 négyzetkilométeres statisztikai referenciarács minden egyes rácscelláját egyedi cellakóddal kell azonosítani, amely a „CRS3035RES1000mN” karakterekből áll. Ezt követi a rácscella bal alsó sarkában található rácspont északi irányú távolságának méterben kifejezett értéke, majd az E betű és a rácscella bal alsó sarkában található rácspont keleti irányú távolságának méterben kifejezett értéke.

               (3)A továbbító tagállamnak az Európai Unió Kiadóhivatala által közzétett Intézményközi kiadványszerkesztési útmutatóban meghatározott országkódját, amelyet a „_” karakter követ, az adott tagállam által továbbított minden egyes rácscella cellakódja előtt kell feltüntetni.

               4. cikk

               Az 1 négyzetkilométeres rácshálózat adatjellemzői és bontásuk technikai leírása

               A 2021. évi népszámlálási adatok tekintetében a (EU) 2017/543 rendelet mellékletében meghatározott jellemzők technikai leírása alkalmazandó. E rendelet alkalmazásában a jellemzők bontását e rendelet I. melléklete határozza meg.

               5. cikk

               Az 1 négyzetkilométeres rácshálózat adatainak programja

               (1)Az 1 négyzetkilométeres rácshálózat 2021. referenciaévre vonatkozó, a tagállamok által a Bizottság (Eurostat) részére továbbítandó programját a II. melléklet határozza meg.

               (2)A tagállamok a bizalmas értékeket „not available” (nem áll rendelkezésre) különleges értékre cserélik.

               6. cikk

               Az outputok harmonizációja

               (1)Az uniós szintű összehasonlíthatóság megkönnyítése érdekében össze kell hangolni a közzéteendő output adatértékeket. Ennek érdekében a számértékeket a lehető legnagyobb mértékben előnyben kell részesíteni a különleges értékekkel szemben.

               (2)A teljes népesség térbeli eloszlására vonatkozó kellően pontos és megbízható információk biztosítása érdekében a tagállamoknak tiszteletben kell tartaniuk az alábbi követelményeket:

               a)a teljes népességre vonatkozó adatelemek nem tüntethetők fel bizalmasként;

               b)a teljes népességre vonatkozó adatelemeket, amelyek megfigyelt értéke „0”-tól eltérő, a „lakott” jelöléssel kell ellátni; valamint

               c)a teljes népességre vonatkozó adatelemeket, amelyek megfigyelt értéke „0”, nem lehet „lakott” jelöléssel ellátni.

               7. cikk

               Metaadatok

               A tagállamok a III. mellékletnek megfelelően a Bizottság (Eurostat) rendelkezésére bocsátják az 1 négyzetkilométeres rácshálózat adataira vonatkozó metaadatokat.

               8. cikk

               Referencia-időpont

               Az 1 négyzetkilométeres rácshálózat egyes tagállamok által továbbított adatai referencia-időpontjának meg kell egyeznie az adott tagállam által az (EU) 2017/712 rendelet 3. cikk összhangban bejelentett referencia-időponttal.

               9. cikk

               Az adatok és metaadatok továbbításának időpontja

               (1)A tagállamok 2022. december 31-ig benyújtják a Bizottságnak (Eurostat) a validált és összesített adatokat, valamint a teljes sokaságra vonatkozó metaadatokat.

               (2) Az (1) bekezdés sérelme nélkül a tagállamok 2024. március 31-ig benyújtják a Bizottságnak (Eurostat) a validált és összesített adatokat és metaadatokat.

               10. cikk

               Az adat- és metaadatátvitel technikai formátuma

               Az adat- és metaadatátvitelre alkalmazandó technikai formátum a Census Hub által alkalmazott SDMX formátum. A tagállamok a Bizottság (Eurostat) által meghatározott adatszerkezeti meghatározásokkal és a kapcsolódó technikai leírásokkal összhangban továbbítják az előírt adatokat és metaadatokat. A Bizottság (Eurostat) által kért későbbi adattovábbításhoz a tagállamok 2034. december 31-ig tárolják az előírt adatokat és metaadatokat.

               11. cikk

               Minőségi követelmények

               (1)A tagállamok biztosítják a továbbított adatok minőségét.

               (2)E rendelet alkalmazásában a továbbítandó adatokra a 223/2009/EK rendelet 12. cikkének (1) bekezdésében említett minőségi kritériumok alkalmazandók.

               (3)A Bizottság (Eurostat) kérésére a tagállamok a statisztikai információk minőségének értékeléséhez szükséges minden kiegészítő tájékoztatást megadnak.

               12. cikk

               Közzététel

               (1)A Bizottság (Eurostat) a 5. cikkben említett 1 négyzetkilométeres rácshálózat adatállományát és a 7. cikkben említett kapcsolódó metaadatokat közzéteszi.

               (2)E rendelet alkalmazásában a tagállamok által továbbítandó és az Eurostat által közzéteendő, az 1 négyzetkilométeres rácshálózat adatainak és metaadatainak programja megfelel azoknak az adatoknak, amelyeket a tagállamok nemzeti szinten közzétesznek a 2007/2/EK irányelv, valamint az 1205/2008/EK, a 976/2009/EK és az 1089/2010/EU végrehajtási rendelet rendelkezéseinek megfelelően.

               13. cikk

               Hatálybalépés

               Ez a rendelet az Európai Unió Hivatalos Lapjában való kihirdetését követő huszadik napon lép hatályba.

               Ez a rendelet teljes egészében kötelező és közvetlenül alkalmazandó valamennyi tagállamban.

               Kelt Brüsszelben, -án/-én. 2018.11.21.

                     a Bizottság részéről

                     elnök
                     Jean-Claude JUNCKER

                     (1)

                        HL L 87., 2009.3.31., 164. o.

                     (2)

                        Az Európai Parlament és a Tanács 2007/2/EK irányelve a az Európai Közösségen belüli térinformációs infrastruktúra (INSPIRE) kialakításáról (HL L 108., 2007.4.25., 1. o.).

                     (3)

                        A Bizottság 1205/2008/EK rendelete a 2007/2/EK európai parlamenti és tanácsi irányelv metaadatokra vonatkozó rendelkezéseinek végrehajtásáról (HL L 326., 2008.12.4., 12. o.).

                     (4)

                        A Bizottság 1089/2010/EU rendelete a 2007/2/EK európai parlamenti és tanácsi irányelv téradatkészletek és -szolgáltatások interoperabilitására vonatkozó rendelkezéseinek végrehajtásáról (HL L 323., 2010.12.8., 11. o.).

                     (5)

                        A Bizottság 976/2009/EK rendelete a 2007/2/EK európai parlamenti és tanácsi irányelv hálózati szolgáltatásokra vonatkozó rendelkezéseinek végrehajtásáról (HL L 274., 2009.10.20., 9. o.).

                     (6)

                        Az Európai Parlament és a Tanács 763/2008/EK rendelete a nép- és lakásszámlálásról (HL L 218., 2008.8.13., 14. o.).

                     (7)

                        A Bizottság (EU) 2017/712 rendelete a 763/2008/EK európai parlamenti és tanácsi rendeletben meghatározott nép- és lakásszámlálásokra vonatkozóan a referenciaév, valamint a statisztikai adatok és metaadatok programjának megállapításáról (HL L 105., 2017.4.21., 1. o.).

                     (8)

                        A Bizottság (EU) 2017/543 végrehajtási rendelete a nép- és lakásszámlálásról szóló 763/2008/EK európai parlamenti és tanácsi rendelet alkalmazási szabályainak a jellemzők és bontásuk technikai leírása tekintetében történő megállapításáról (HL L 78., 2017.3.23., 13. o.).

                     (9)

                        A Bizottság 2017/881/EU rendelete a nép- és lakásszámlálásról szóló 763/2008/EK európai parlamenti és tanácsi rendeletnek a minőségjelentésekre vonatkozó előírások és azok szerkezete, valamint az adattovábbítás technikai formátumának tekintetében történő végrehajtásáról, és az 1151/2010/EU rendelet módosításáról (HL L 135., 2017.5.24., 6. o.).

    ---documentbreak---

               I. MELLÉKLET

               A nép- és lakásszámlálási jellemzők bontásának a 4. cikkben említett technikai leírása

               E rendelet alkalmazásában az (EU) 2017/543 rendelet mellékletében meghatározott, a nép- és lakásszámlálási jellemzők bontására vonatkozó technikai leírások a következőképpen kerülnek ismertetésre:

               –A 1 négyzetkilométeres referenciarácsra vonatkozó, közzétételre kiválasztott minden egyes jellemzőre az (EU) 2017/543 rendelet mellékletében foglalt címmel hivatkoznak.

               –Az (EU) 2017/543 rendelet mellékletében meghatározott, az adott jellemzőre általánosan vonatkozó technikai leírásokat kell alkalmazni.

               –Ezt követően határozzák meg az adott jellemző bontását.

               –Valamennyi bontás a személyekkel kapcsolatos összesített adatok vagy részadatok bontására szolgál.

               Jellemző: Szokásos lakóhely

               E jellemző bontási kategóriái, amelyről egy tagállamnak jelentést kell tennie, a 3. cikk (1) bekezdésében meghatározott 1 négyzetkilométeres referenciarács valamennyi azon cellája, amelynek területe tartalmazza az adott tagállam területének egy részét, kiegészítve tagállamonként egyetlen virtuális rácscellával, amelyhez a nem besorolt személyek tartoznak.

                        Az 1 négyzetkilométeres referenciarácson alapuló földrajzi terület
                           1

                        GEO.G.

                        x.

                        A tagállam területéhez részben vagy egészben tartozó valamennyi rácscella

                        x.

                        y.

                        Egy virtuális rácscella tagállamonként

                        y.

               Ha egy személy szokásos lakóhelye nem ismert az adatszolgáltató tagállam területén, amelyre a referenciarács kiterjed, további tudományosan alátámasztott, kellően dokumentált és nyilvánosan hozzáférhető statisztikai becslési módszerek használhatók e személy egy meghatározott rácscellához való besorolására. Azok a személyek, akiket nem soroltak be a referenciarács egyetlen cellájába sem, az adott tagállam GEO.G.y. virtuális rácscellájába kell sorolni.

               Jellemző: Nem

               E rendelet alkalmazásában e jellemző tekintetében az (EU) 2017/543 rendelet mellékletében meghatározott SEX. bontást kell alkalmazni.

               Jellemző: Életkor

               Az alábbi bontási kategóriákról kell adatot szolgáltatni:

                        Életkor

                        AGE.G.

                        1.

                        15 év alatt

                        1.

                        2.

                        15–64 év

                        2.

                        3.

                        65 év és 65 év felett

                        3.

               Az (EU) 2017/543 rendelet mellékletében meghatározottak szerint referencia-időpontban elért életkort kell megadni a betöltött évek száma szerint.

               Jellemző: Jelenlegi gazdasági aktivitás (foglalkoztatott személyek száma)

               Az (EU) 2017/543 rendeletben meghatározott CAS.L. bontásban a következő bontási kategóriát kell feltüntetni:

                        Jelenlegi gazdasági aktivitás

                        CAS.L.

                        1.

                        Foglalkoztatott személyek

                        1.1.

               E kategóriára a (EU) 2017/543 rendelet mellékletében a „foglalkoztatott” személyekre vonatkozó leírást kell alkalmazni.

               Jellemző: Születési hely/ország

               Az (EU) 2017/543 rendeletben meghatározott POB.L. bontásban a következő bontási kategóriákat kell feltüntetni:

                        Születési hely/ország

                        POB.L.

                        1.

                        A születés helye a jelentéstevő országban

                        1.

                        2.

                        A születés helye más uniós tagállamban

                        2.1.

                        3.

                        A születés helye máshol

                        2.2.

               Jellemző: Szokásos lakóhely a népszámlálás időpontját egy évvel megelőzően

               Az (EU) 2017/543 rendeletben meghatározott ROY. bontásban a következő bontási kategóriákat kell feltüntetni:

                        Szokásos lakóhely a népszámlálás időpontját egy évvel megelőzően

                        ROY.

                        1.

                        A szokásos lakóhely változatlan

                        1.

                        2.

                        Költözés a jelentéstevő országon belül

                        2.1.

                        3.

                        Beköltözés a jelentéstevő országon kívülről

                        2.2.

               Az egyazon rácscellán belüli költözést vagy a „Költözés a jelentéstevő országon belül” (ROY.2.1.), vagy a „Beköltözés a jelentéstevő országon kívülről” (ROY.2.2.) kategóriában kell jelenteni.

               II. MELLÉKLET

               A 5. cikkben említett, 1 négyzetkilométeres referenciarácsra geokódolt nép- és lakásszámlálási adatok programja

               Az 1 négyzetkilométeres rácshálózat adatainak az egyes tagállamok által a 2021. referenciaévre vonatkozóan továbbítandó programja egy kétdimenziós táblázatból áll, amely kereszttáblát hoz létre az I. mellékletben meghatározott GEO.G. rácscellák és az I. mellékletben meghatározott nép- és lakásszámlálási jellemzők bontásának alábbi kategóriáival:

                        A nép- és lakásszámlálási jellemzők kategóriái az 1 négyzetkilométeres referenciarács szerinti bontásban

                        STAT.G.

                        0.

                        SEX.0.: Teljes népesség

                        0.

                        1.

                        SEX.1.: Férfi

                        1.

                        2.

                        SEX.2.: Nő

                        2.

                        3.

                        AGE.G.1.: 15 év alatt

                        3.

                        4.

                        AGE.G.2.: 15–64 év

                        4.

                        5.

                        AGE.G.3.: 65 év és 65 év felett

                        5.

                        6.

                        CAS.L.1.1.: Foglalkoztatott személyek
                           2

                        6.

                        7.

                        POB.L.1.: A születés helye a jelentéstevő országban

                        7.

                        8.

                        POB.L.2.1.: A születés helye más uniós tagállamban

                        8.

                        9.

                        POB.L.2.2.: A születés helye máshol

                        9.

                        10.

                        ROY.1.: Változatlan szokásos lakóhely a népszámlálás időpontját egy évvel megelőzően

                        10.

                        11.

                        ROY.2.1.: Szokásos lakóhely a népszámlálás időpontját egy évvel megelőzően: költözés a jelentéstevő országon belül

                        11.

                        12.

                        ROY.2.2.: Szokásos lakóhely a népszámlálás időpontját egy évvel megelőzően: beköltözés a jelentéstevő országon kívülről

                        12.

               III. MELLÉKLET

               A 7. cikkben említett, az 1 négyzetkilométeres rácshálózat adataira vonatkozó előírt metaadatok

               Adatelemekre vonatkozó metaadatok

               1.Adott esetben a tagállamok a következő jelöléseket rendelik az adatelemhez:

               a)„előzetes”;

               b)„lakott”;

               c)„felülvizsgált”;

               d)„lásd a csatolt információt”;

               e)„bizalmas”
                  3
               .

               2.Kizárólag a „teljes népességre” vonatkozó azon adatértékeket kíséri az „előzetes” jelölés, amelyeket a 9. cikk (1) bekezdése szerint jelentenek be, és amelyeket a tagállam a jelentéstétel időpontjában nem tekint végleges adatnak.

               3.A „lakott” jelölés csak a 6. cikk (2) bekezdésében meghatározott rendelkezések szerinti „teljes népességre” vonatkozó adatelemekre alkalmazandó.

               4.Magyarázó szöveget kell nyújtani minden olyan adatértékhez, amelyet a „felülvizsgált” vagy a „lásd a csatolt információt” jelölés legalább egyikével látták el.

               5.A „bizalmas” jelöléssel kell ellátni minden olyan adatelemet, amelynek bizalmas értékét a „nem áll rendelkezésre” különleges értékre cserélték.

               A jellemzők metaadatai

               Az (EU) 2017/712 rendelet 6. cikk szerint a Bizottsághoz (Eurostat) továbbított, a jellemzőkre vonatkozó metaadatokon felül a tagállamoknak az I. mellékletben szereplő minden egyes jellemzőre vonatkozó metaadatot meg kell adniuk azokról az adatforrásokról és módszertanról, amelyeket 1 négyzetkilométeres referenciarács jellemzőire vonatkozó adatértékek előállításához használtak. A metaadatok különösen a következőket tartalmazzák:

               –a jelentett adatértékek megbízhatóságára és pontosságára vonatkozó információk;

               –az 1 négyzetkilométeres rácshálózat adatértékeinek becsléséhez használt módszertan leírása, beleértve az eredményül kapott adatértékek megbízhatóságát és pontosságát;

               – a személyek a „szokásos lakóhely” jellemző szerint egy meghatározott rácscellához való besorolására használt módszerek leírása, beleértve a GEOG.y.y. kategóriába tartozó személyek jellemzőire vonatkozó információkat.

               Referencia-metaadatok

               Az (EU) 2017/881 rendelet mellékletében meghatározott metaadat-információkat és szerkezetüket e rendelet alkalmazásában kifejezetten az 1 négyzetkilométeres rácshálózat adataira vonatkozó alábbi elemekkel kell kiegészíteni:

               –3.3. elem A „Feldolgozás és értékelés” a további 3.3.3. „Az 1 négyzetkilométeres rácshálózat adatállományának létrehozásához alkalmazott általános (nem a jellemzőkre vonatkozó) módszertannal kapcsolatos további információk” alponttal egészül ki.

               –3.4. elem A „közzététel” az 1 négyzetkilométeres rácshálózat adatállományához kapcsolódó, az adatfelfedés elleni védelemre irányuló intézkedésekről szóló konkrét információkkal egészül ki. A tagállamok tájékoztatják a Bizottságot (Eurostatot) az 1 négyzetkilométeres rácshálózat adatainak harmonizált védelmével kapcsolatos intézkedésekről, különösen akkor, ha az 1 négyzetkilométeres rácshálózat adatainak harmonizált védelmére az európai statisztikai rendszer bevált gyakorlatait és végrehajtási iránymutatásait használták.

               –4.2. elem „Időszerűség és időbeli pontosság”: az 1 négyzetkilométeres rácshálózat adatai és metaadatai továbbításának és lehetséges felülvizsgálatának konkrét naptári időpontjával/ időpontjaival egészül ki.

               –4. elem Az „adatminőség értékelése” kiegészül a további 4.7. „Földrajzi információ – adatminőség” alponttal, amely a földrajzi minőségi elvekre terjed ki, különös tekintettel a területi lefedettségre és összehasonlíthatóságra, a helymeghatározási pontosságra, valamint a geokódoláshoz használt földrajzi adatok időbeli koherenciájára és teljességére.

                     (1)

                        Az „x.” kódok a 3. cikkben meghatározott rácscella-azonosító kódok. Az „y.” kód a 3. cikk (3) bekezdésében meghatározott, az adatszolgáltató tagállam országkódja előtt feltüntetett „unallocated” (nem besorolt) karakterláncból áll.

                     (2)

                        A „foglalkoztatott” személyek kategóriára vonatkozó adatokat lehetőség szerint a továbbító tagállamban rendelkezésre álló adatok függvényében kell továbbítani.

                     (3)

                        Ez a jelölés nem alkalmazandó a teljes népességre vonatkozó adatelemekre, a 6. cikk (2) bekezdés a) pontjában meghatározottak szerint.


title: A BIZOTTSÁG (EU) .../... VÉGREHAJTÁSI RENDELETE az (EU) 2016/2031 európai parlamenti és tanácsi rendelet 42. cikkének (1) bekezdése szerinti, a magas növényegészségügyi kockázatot jelentő növényekre, növényi termékekre és egyéb anyagokra vonatkozó kockázatértékelés elvégzése érdekében követendő eljárásra vonatkozó különleges szabályok megállapításáról

text:
               A BIZOTTSÁG (EU) .../... VÉGREHAJTÁSI RENDELETE

               (2018.12.18.)

               az (EU) 2016/2031 európai parlamenti és tanácsi rendelet 42. cikkének (1) bekezdése szerinti, a magas növényegészségügyi kockázatot jelentő növényekre, növényi termékekre és egyéb anyagokra vonatkozó kockázatértékelés elvégzése érdekében követendő eljárásra vonatkozó különleges szabályok megállapításáról

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre
                  1
                és különösen annak 42. cikke (6) bekezdésére,

               mivel:

               (1)Szabályokat kell megállapítani annak biztosítására, hogy az (EU) 2016/2031 rendelet 42. cikke (4) bekezdésében említett kockázatértékelést észszerű határidőn belül és a technikai dokumentációk kellő időben történő feldolgozása alapján végezzék el.

               (2)Ahhoz, hogy az említett kockázatértékelést el lehessen végezni, a kérelmet kizárólag a harmadik országnak a Nemzetközi Növényvédelmi Egyezmény szerinti nemzeti növényvédelmi szervezete nyújthatja be a Bizottsághoz. Erre annak biztosítása érdekében van szükség, hogy az Unió területére behozandó növényekkel, növényi termékekkel vagy egyéb anyagokkal kapcsolatos kockázatok értékeléséhez szükséges valamennyi elemet a harmadik ország felelős közigazgatási szerve tanúsítsa. Ez az (EU) 2016/2031 rendelet 42. cikke (4) bekezdése szerint hozott intézkedések alapjául szolgáló kockázatértékelés hitelessége és indokolása érdekében lenne szükséges. E rendelkezéseket a Bizottság azon jogának sérelme nélkül kell alkalmazni, hogy az Európai Élelmiszerbiztonsági Hatósághoz (a továbbiakban: EFSA) kérelmeket nyújtson be a 178/2002/EK rendelet
                  2
                29. cikke szerinti tudományos szakvélemények kiadása, valamint 31. cikke szerinti tudományos és technikai segítségnyújtás iránt.

               (3)A technikai dokumentációnak tartalmaznia kell az Unió területére behozandó árukra vonatkozó adatokat, valamint az exportáló országban az áruhoz esetlegesen kapcsolódó károsítók azonosítására vonatkozó adatokat, a nemzeti növényegészségügyi kockázatcsökkentő intézkedésekre, az ellenőrzésekre, és az áru kezelésére és feldolgozására vonatkozó adatokat, valamint a Bizottsággal és az EFSA-val való kapcsolattartásért felelős természetes személy elérhetőségi adatait. Ezek az adatok elengedhetetlenek az áruk kockázatértékelésének az elvégzéséhez és azon károsítók azonosításához, amelyek esetében növényegészségügyi kockázatcsökkentő intézkedésekre lehet szükség.

               (4)Annak érdekében, hogy a kockázatértékelés elvégzéséhez szükséges összes elem az EFSA rendelkezésére álljon, a technikai dokumentációnak tartalmaznia kell az EFSA-nak „A magas növényegészségügyi kockázatot jelentő növények, növényi termékek és egyéb anyagok behozatala iránti, az (EU) 2016/2031 rendelet 42. cikke szerinti kérelmek alátámasztásához szükséges dokumentációkra vonatkozóan meghatározott információk
                  3
               ” című dokumentumában előírt információkat.

               (5)Helyénvaló, hogy a Bizottság a technikai dokumentáció beérkezésének elismerését követően megvizsgálja, hogy az tartalmazza-e a kért információkat, és szükség esetén további tájékoztatást vagy pontosításokat kérhessen annak biztosítása érdekében, hogy a kérelem tartalmazza a kockázatértékeléshez szükséges valamennyi megfelelő elemet.

               (6)Az átlátható, hatékony és időben történő kockázatértékelési eljárás biztosítása érdekében szabályokat kell megállapítani az EFSA általi kockázatértékelés elvégzésére, valamint az EFSA-nak a kérelmezővel folytatott kommunikációjára és az értékelés közzétételére vonatkozóan.

               (7)Annak érdekében, hogy bizonyos információk nyilvánosságra hozatala ne sértse egyes harmadik felek versenyhelyzetét, a titkosságra vonatkozó 178/2002/EK európai parlamenti és tanácsi rendelet rendelkezéseit megfelelően kell alkalmazni.

               (8)A jogbiztonság érdekében e rendeletet ugyanazon naptól indokolt alkalmazni, mint az (EU) 2016/2031 rendeletet.

               (9)Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

               1. cikk
               Tárgy és hatály

               Ez a rendelet az (EU) 2016/2031 rendelet 42. cikkének (4) bekezdésében előírt kockázatértékelési eljárásokat határozza meg annak biztosítása érdekében, hogy az ilyen értékelés észszerű határidőn belül és egy átfogó technikai dokumentációval kísért behozatali kérelem alapján, valamint meghatározott eljárás szerint történjen.

               2. cikk
               A technikai dokumentáció benyújtása

               Az (EU) 2016/2031 rendelet 42. cikke (4) bekezdésében említett kockázatértékelés elvégzéséhez szükséges technikai dokumentációt csak egy harmadik ország nemzeti növényvédelmi szervezete nyújthatja be a Bizottságnak.

               A technikai dokumentáció mellett be kell nyújtani az (EU) 2016/2031 rendelet 42. cikkének (5) bekezdése értelmében vett behozatali kérelemre utaló bizonyítékokat.

               3. cikk
               A technikai dokumentáció tartalma

               A technikai dokumentáció minden egyes növény, növényi termék vagy egyéb anyag tekintetében a következő elemek mindegyikét tartalmazza:

               a)az áruval kapcsolatos információk, ideértve az áru kezelését és feldolgozását;

               b)az exportáló országban az áruhoz potenciálisan kapcsolódó károsítók azonosítására vonatkozó információk;

               c)a növényegészségügyi kockázatcsökkentő intézkedésekre és ellenőrzésekre vonatkozó információk;

               d)a harmadik ország nemzeti növényvédelmi szervezetnek a Bizottsággal és az Európai Élelmiszerbiztonsági Hatósággal (EFSA) való kapcsolattartásért felelős kapcsolattartó pontjának az elérhetőségei.

               A technikai dokumentáció tartalmazza továbbá az EFSA-nak „A magas kockázatú növények, növényi termékek és egyéb anyagok behozatala iránti, az (EU) 2016/2031 rendelet 42. cikke szerinti kérelmek alátámasztásához szükséges dokumentációkra vonatkozóan előírt információk” című dokumentumában említett valamennyi elemet.

               A kérelmező megjelölheti azokat az információkat, amelyek nyilvánosságra hozatala sértheti egy adott harmadik fél versenyhelyzetét, és amelyeket ezért e rendelet 6. cikke szerint bizalmasan kell kezelni. Az erre vonatkozó kérést ellenőrizhető indoklással kell ellátni.

               A dokumentációt az Unió hivatalos nyelveinek egyikén kell benyújtani.

               4. cikk
               A technikai dokumentáció Bizottság általi kézhezvétele és vizsgálata

               A Bizottság visszaigazolja a technikai dokumentáció beérkezését.

               A Bizottság megvizsgálja, hogy a technikai dokumentáció tartalmazza-e a 3. cikk első bekezdésének a)–d) pontjában leírt információkat, és további tájékoztatást vagy pontosítást kérhet a kérelmezőtől az említett technikai dokumentáció tartalma és tárgya függvényében.

               Amennyiben a Bizottság arra a következtetésre jut, hogy a meghatározott követelmények teljesülnek, a technikai dokumentációt ennek megfelelően továbbítja az EFSA-nak, és erről megfelelően tájékoztatja a tagállamokat.

               5. cikk
               A kockázatértékelés elvégzése és befejezése

               Az EFSA ellenőrzi, hogy a technikai dokumentáció megfelel-e a 3. cikk második bekezdésében említett dokumentumban előírtaknak, és további tájékoztatást vagy pontosítást kérhet a kérelmezőtől a technikai dokumentáció tartalma és tárgya függvényében.

               Az ellenőrzést követően az EFSA elvégzi a kockázatértékelést.

               A kockázatértékelés során az EFSA a kérelmezőtől közvetlenül kérhet további információt vagy pontosítást.

               Az EFSA tájékoztatja a Bizottságot a kérelmezővel folytatott minden kommunikációjáról.

               Az EFSA észszerű határidőn belül elvégzi a kockázatértékelést, és azt benyújtja a Bizottságnak. Az EFSA a kockázatértékelést közzéteszi az EFSA Journalban.

               E kockázatértékelés alapján a Bizottság szükség esetén az (EU) 2016/2031 rendelet 42. cikke (4) bekezdésével összhangban elvégzi a rendelet 42. cikke (3) bekezdésében említett, magas növényegészségügyi kockázatot jelentő növények, növényi termékek és egyéb anyagok jegyzékének a módosítását.

               6. cikk
               Titoktartás

               E rendelet alkalmazásában a 178/2002/EK rendelet 39. cikkében a kérelmező által benyújtott bizalmas információkra vonatkozóan megállapított rendelkezések megfelelően alkalmazandók.

               7. cikk
               Hatálybalépés és alkalmazás

               Ez a rendelet az Európai Unió Hivatalos Lapjában való kihirdetését követő huszadik napon lép hatályba.

               Ezt a rendeletet 2019. december 14-től kell alkalmazni.

               Ez a rendelet teljes egészében kötelező és közvetlenül alkalmazandó valamennyi tagállamban.

               Kelt Brüsszelben, -án/-én. 2018.12.18.

                     a Bizottság részéről

                     elnök
                     Jean-Claude JUNCKER

                     (1)

                        HL L 317., 2016.11.23., 4. o.

                     (2)

                        HL L 031., 2002.2.1., 1. o.

                     (3)

                        Európai Élelmiszerbiztonsági Hatóság (EFSA), Dehnen-Schmutz K, Jaques Miret JA , Jeger M, Potting R, Corini A, Simone G, Kozelska S, Munoz Guajardo I, Stancanelli G és Gardi C, 2018. Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031. EFSA supporting publication 2018:EN-1492, 22pp. doi:10.2903/sp.efsa.2018.1492